CELEX: 32021D2135
Language: da
Date: 2021-12-02 00:00:00
Title: Rådets afgørelse (FUSP) 2021/2135 af 2. december 2021 om en bistandsforanstaltning inden for rammerne af den europæiske fredsfacilitet til støtte for Ukraines væbnede styrker

3.12.2021   
               
               
                  DA
               
               
                  Den Europæiske Unions Tidende
               
               
                  L 432/59
               
            
         RÅDETS AFGØRELSE (FUSP) 2021/2135
         af 2. december 2021
         om en bistandsforanstaltning inden for rammerne af den europæiske fredsfacilitet til støtte for Ukraines væbnede styrker
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 28, stk. 1, og artikel 41, stk. 2,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     I henhold til Rådets afgørelse (FUSP) 2021/509 (1) er der oprettet en europæisk fredsfacilitet (EPF) til medlemsstaternes finansiering af EU-aktioner inden for den fælles udenrigs- og sikkerhedspolitik med henblik på at bevare fred, forebygge konflikter og styrke den internationale sikkerhed i medfør af traktatens artikel 21, stk. 2, litra c). I overensstemmelse med artikel 1, stk. 2, litra b), nr. i), i afgørelse (FUSP) 2021/509 kan EPF navnlig finansiere aktioner til at styrke tredjelandes og regionale og internationale organisationers kapaciteter vedrørende militær- og forsvarsanliggender.
                  
               
                     (2)
                  
                  
                     Intensivering af dialogen og samarbejdet og fremme af gradvis konvergens på det udenrigs- og sikkerhedspolitiske område, herunder den fælles sikkerheds- og forsvarspolitik (FSFP), er et af målene i associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side (2).
                  
               
                     (3)
                  
                  
                     Vigtigheden af yderligere at forstærke samarbejde inden for FSFP og vigtigheden af Ukraines øgede konvergens med den fælles udenrigs- og sikkerhedspolitik (FUSP), herunder gennem afsøgning af muligheder for yderligere at støtte Ukraines modstandsdygtighed, var et af resultaterne af topmødet mellem EU og Ukraine i 2021.
                  
               
                     (4)
                  
                  
                     Ukraines udenrigsminister og Ukraines forsvarsminister anmodede ved skrivelse af 28. oktober 2021 til Unionens højtstående repræsentant for udenrigsanliggender og sikkerhedspolitik (»den højtstående repræsentant«) Unionen om i overensstemmelse med artikel 59, stk. 1, i afgørelse (FUSP) 2021/509 at støtte Ukraines væbnede styrker enheder for militærmedicin, ingeniørvirksomhed (minerydning), mobilitet og logistik samt cyberforsvar.
                  
               
                     (5)
                  
                  
                     Denne bistandsforanstaltning skal gennemføres under hensyntagen til principperne og kravene i afgørelse (FUSP) 2021/509 og i overensstemmelse med reglerne for gennemførelse af indtægter og udgifter, der finansieres inden for rammerne af EPF, og under overholdelse af Rådets fælles holdning 2008/944/FUSP (3).
                  
               
                     (6)
                  
                  
                     Rådet bekræfter på ny, at det er fast besluttet på at beskytte, fremme og overholde menneskerettighederne, de grundlæggende frihedsrettigheder og de demokratiske principper og at styrke retsstatsforhold og god regeringsførelse i overensstemmelse med De Forenede Nationers pagt, verdenserklæringen om menneskerettighederne og folkeretten, navnlig den internationale menneskerettighedslovgivning og den humanitære folkeret —
                  
               VEDTAGET DENNE AFGØRELSE:
         
            Artikel 1
            Oprettelse, mål, anvendelsesområde og varighed
            
               1.   Der oprettes hermed en bistandsforanstaltning, som skal finansieres inden for rammerne af den europæiske fredsfacilitet (EPF) (»bistandsforanstaltningen«), til fordel for Republikken Ukraine (»modtageren«).
            
            
               2.   Målet for bistandsforanstaltningen er at bidrage til at styrke Ukraines væbnede styrkers kapaciteter, herunder deres evne til at yde deres respektive tjenester til civile, herunder personer, der tilhører nationale mindretal, under kriser eller nødsituationer, samt at udvide Ukraines kapacitet til at bidrage til FSFP-militærmissioner og -operationer.
            
            
               3.   For at nå målet i stk. 2 finansierer bistandsforanstaltningen levering af udstyr, der ikke er bestemt til at dræbe, til Ukraines væbnede styrker med henblik på at styrke Ukraines væbnede styrkers kapaciteter for så vidt angår enhederne:
               
                           a)
                        
                        
                           militærmedicin (herunder felthospitaler)
                        
                     
                           b)
                        
                        
                           ingeniørvirksomhed (herunder minerydning)
                        
                     
                           c)
                        
                        
                           mobilitet og logistik samt
                        
                     
                           d)
                        
                        
                           cyberforsvar.
                        
                     
            
               4.   Bistandsforanstaltningens varighed er 36 måneder fra datoen for indgåelse af den første aftale mellem administratoren for bistandsforanstaltninger, der handler som anvisningsberettiget, og en enhed, der er omhandlet i denne afgørelses artikel 4, stk. 2, i overensstemmelse med artikel 32, stk. 2, litra a), i afgørelse (FUSP) 2021/509.
            
         
         
            Artikel 2
            Finansielle ordninger
            
               1.   Det finansielle referencegrundlag til dækning af udgifterne i forbindelse med bistandsforanstaltningen udgør højst 31 000 000 EUR. I overensstemmelse med artikel 29, stk. 5, i afgørelse (FUSP) 2021/509 kan administratoren for bistandsforanstaltninger indkalde bidrag op til 27 900 000 EUR efter vedtagelsen af denne afgørelse. De bidrag, som indkaldes af administratoren for bistandsforanstaltninger, må kun benyttes til at betale udgifter inden for de grænser, der er godkendt af udvalget nedsat ved afgørelse (FUSP) 2021/509 i ændringsbudgettet for 2021 svarende til denne bistandsforanstaltning.
            
            
               2.   Alle udgifter forvaltes i overensstemmelse med afgørelse (FUSP) 2021/509 og efter reglerne for gennemførelse af indtægter og udgifter, der finansieres inden for rammerne af EPF.
            
         
         
            Artikel 3
            Ordninger med modtageren
            
               1.   Den højtstående repræsentant indgår de nødvendige ordninger med modtageren for at sikre dens overholdelse af de krav og betingelser, der er fastsat i denne afgørelse, som en betingelse for ydelse af støtte inden for rammerne af bistandsforanstaltningen.
            
            
               2.   De ordninger, der er omhandlet i stk. 1, skal omfatte bestemmelser, der forpligter modtageren til at sikre:
               
                           a)
                        
                        
                           at de enheder af Ukraines væbnede styrker, der støttes inden for rammerne af bistandsforanstaltningen, overholder den relevante folkeret, navnlig den internationale menneskerettighedslovgivning og den humanitære folkeret
                        
                     
                           b)
                        
                        
                           korrekt og effektiv anvendelse af aktiver, der stilles til rådighed inden for rammerne af bistandsforanstaltningen, til de formål, hvortil de stilles til rådighed
                        
                     
                           c)
                        
                        
                           tilstrækkelig vedligeholdelse af aktiver, der stilles til rådighed inden for rammerne af bistandsforanstaltningen, for at sikre, at de er anvendelige og operationelt disponible i deres livscyklus
                        
                     
                           d)
                        
                        
                           at aktiver, som stilles til rådighed inden for rammerne af bistandsforanstaltningen, ikke vil gå tabt eller blive overført uden samtykke fra det facilitetsudvalg, der er nedsat ved afgørelse (FUSP) 2021/509, til andre personer eller enheder end dem, der er udpeget i ordningerne, ved afslutningen af deres livscyklus.
                        
                     
            
               3.   De ordninger, der er omhandlet i stk. 1, skal omfatte bestemmelser om suspension og ophævelse af støtten inden for rammerne af bistandsforanstaltningen, hvis modtageren ikke opfylder forpligtelserne fastsat i stk. 2.
            
         
         
            Artikel 4
            Gennemførelse
            
               1.   Den højtstående repræsentant er ansvarlig for at sikre gennemførelse af denne afgørelse i overensstemmelse med afgørelse (FUSP) 2021/509 og med reglerne for gennemførelse af indtægter og udgifter, der finansieres inden for rammerne af EPF, med den integrerede metodologiske ramme for vurdering og fastlæggelse af de krævede foranstaltninger og kontroller med henblik på bistandsforanstaltninger inden for rammerne af EPF.
            
            
               2.   Gennemførelsen af de aktiviteter, der er omhandlet i artikel 1, stk. 3, varetages af:
               
                           a)
                        
                        
                           Litauens centrale projektstyringsagentur (CPMA) for så vidt angår artikel 1, stk. 3, litra a), b) og c), og
                        
                     
                           b)
                        
                        
                           Estlands e-forvaltningsakademi (eGA) for så vidt angår artikel 1, stk. 3, litra d).
                        
                     
         
         
            Artikel 5
            Overvågning, kontrol og evaluering
            
               1.   Den højtstående repræsentant sikrer, at modtagerens opfyldelse af de forpligtelser, der fastsættes i overensstemmelse med artikel 3, overvåges. Denne overvågning skal skabe bevidsthed om konteksten og risiciene for tilsidesættelse af de forpligtelser, der fastsættes i overensstemmelse med artikel 3, og bidrage til at forebygge sådanne tilsidesættelser, herunder krænkelser af den internationale menneskerettighedslovgivning og den humanitære folkeret begået af enheder i Ukraines væbnede styrker, som støttes inden for rammerne af bistandsforanstaltningen.
            
            
               2.   Kontrollen af udstyr og forsyninger efter afsendelse tilrettelægges som følger:
               
                           a)
                        
                        
                           leveringsverifikation, hvorved leveringsattester skal undertegnes af slutbrugerstyrkerne ved overdragelsen af ejendomsretten
                        
                     
                           b)
                        
                        
                           rapportering om opgørelsen, hvorved modtageren årligt skal aflægge rapport om opgørelsen over udpegede genstande, indtil Den Udenrigs- og Sikkerhedspolitiske Komité (PSC) ikke længere finder en sådan rapportering nødvendig
                        
                     
                           c)
                        
                        
                           kontrol på stedet, hvorved modtageren skal give den højtstående repræsentant adgang til at foretage kontrol på stedet på anmodning.
                        
                     
            
               3.   Den højtstående repræsentant foretager en evaluering i form af en struktureret første vurdering af bistandsforanstaltningen seks måneder efter den første levering af udstyr. Dette kan indebære besøg på stedet for at kontrollere udstyr, forsyninger og tjenester, der leveres inden for rammerne af bistandsforanstaltningen, eller andre effektive typer af oplysninger, der gives uafhængigt. En endelig evaluering foretages, når leveringen af udstyr, forsyninger og tjenester inden for rammerne af bistandsforanstaltningen er afsluttet, for at vurdere, om bistandsforanstaltningen har bidraget til at nå de erklærede mål.
            
         
         
            Artikel 6
            Rapportering
            I gennemførelsesperioden forelægger den højtstående repræsentant halvårlige rapporter om gennemførelsen af bistandsforanstaltningen for PSC i overensstemmelse med artikel 63 i afgørelse (FUSP) 2021/509. Administratoren for bistandsforanstaltninger oplyser regelmæssigt det ved afgørelse (FUSP) 2021/509 nedsatte facilitetsudvalg om modtagelsen af indtægter og afholdelsen af udgifter i overensstemmelse med nævnte afgørelses artikel 38, herunder ved at give oplysninger om de involverede leverandører og underleverandører.
         
         
            Artikel 7
            Suspension og ophævelse
            PSC kan beslutte helt eller delvis at suspendere gennemførelsen af bistandsforanstaltningen i overensstemmelse med artikel 64 i afgørelse (FUSP) 2021/509.
            PSC kan også henstille, at Rådet ophæver bistandsforanstaltningen.
         
         
            Artikel 8
            Ikrafttræden
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 2. december 2021.
            
               
                  På Rådets vegne
               
               J. VRTOVEC
               
                  Formand
               
            
         
         
            (1)  Rådets afgørelse (FUSP) 2021/509 af 22. marts 2021 om oprettelse af en europæisk fredsfacilitet og om ophævelse af afgørelse (FUSP) 2015/528 (EUT L 102 af 24.3.2021, s. 14).
         
            (2)  EUT L 161 af 29.5.2014, s. 3.
         
            (3)  Rådets fælles holdning 2008/944/FUSP af 8. december 2008 om fælles regler for kontrol med eksport af militærteknologi og –udstyr (EUT L 335 af 13.12.2008, s. 99).